Die klassis is ’n tydelike vergadering wat van konstituering tot sluiting duur. Omdat kerke met die oog op kerkregering saamkom, verskil die gereformeerde klassis in wese van die klassis waarin “ampsdraers” sitting neem of van ’n “ring” van predikante wat die Algemene Reglement van die NHK in 1816 in die lewe geroep het (Spoelstra 1967:260). Die kerkraad is ’n samekoms van ouderlinge en die klassis ’n samekoms van kerke deur middel van verteenwoordigers van kerkrade. Die klassis is dus ’n vergadering van elkeen van die naburige kerkrade en as sodanig ’n kerkraadsvergadering van daardie kerk wat hy saam met kerkrade van naburige kerke hou. Die klassis is daarom ’n sinode van meer kerke wat met die oog op kerkregering plaasvind.
Soos artikels 35 en 37 bepaal artikel 41 dat die voorsitter ’n predikant moet wees. Hy kan by wyse van toerbeurt aangewys of verkies word. Hierdie artikel bepaal verder dat dieselfde predikant nie twee agtereenvolgende klassisse mag lei nie. Dit sny die wêreldse praktyk (Lk 22:24,25) om aan voorsitters besondere regeermag oor ander toe te skryf, af (kyk artt 35,84).
Klassisse reël toerbeurt meestal volgens diensjare in die klassis. Wanneer ’n jong onervare voorsitter moet lei, kan ’n ervare onder-voorsitter gekies word. Wanneer ’n buitengewone moeilike agenda om ’n ervare voorsitter vra, of die voorsitter wat toerbeurt moet neem ernstig betrokke is (art 33), kan op ’n ordevoorstel ’n voorsitter met vrye verkiesing aangewys word. Toerbeurt kan feitlik net in kerkrade en klassisse toegepas word.
Aangesien kerke in ’n klassis saamkom en die agenda nie tot werk van die smal kerkraad beperk is nie, behoort die kerkraad saam met die diakens na die klassis af te vaardig (Spoelstra 1967:261). Ouderlinge kan ook by wyse van toerbeurt afgevaardig word, maar bekwaamheid vir diens moet deurslag gee. Gewoonlik maak die kerkraad ’n groslys van beskikbare broeders op waarna die afgevaardigde ouderling(e) met geslote stembrlef aangewys word. Vir elke afgevaardigde (primus) moet ’n plaasvervanger (sekundus) aangewys word. Waar slegs een predikant in ’n kerk dien, word ’n ouderling as sy plaasvervanger aangewys. Kerkrade moet by deputering probeer seker maak dat die afgevaardigdes die klassis sal bywoon.